
Προσαρμογή των διατάξεων του εσωτερικού δικαίου 
προς τις διατάξεις του Καταστατικού του Διεθνούς 
Ποινικού Δικαστηρίου που κυρώθηκε με το ν. 3003/ 
2002 (Α' 75). 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΜΕΡΟΣ Α' 

ΔΙΑΤΑΞΕΙΣ ΟΥΣΙΑΣΤΙΚΟΥ ΠΟΙΝΙΚΟΥ ΔΙΚΑΙΟΥ 

I. ΓΕΝΙΚΟ ΜΕΡΟΣ 
Άρθρο 1 

Εφαρμογή διατάξεων 

Οι διατάξεις του Ποινικού Κώδικα και του Στρατιωτι¬ 
κού Ποινικού Κώδικα, όπως κάθε φορά ισχύουν, εφαρ¬ 
μόζονται και στα εγκλήματα που προβλέπονται στα 
άρθρα 7 έως 15, εφόσον δεν περιέχονται διαφορετικές 
ρυθμίσεις στον παρόντα νόμο. 

Άρθρο 2 

Τοπικά όρια ισχύος του νόμου 

Οι διατάξεις του παρόντος νόμου εφαρμόζονται σε 
ημεδαπούς και αλλοδαπούς για όλες τις πράξεις των 
άρθρων 7 έως 15 εφόσον έχουν τελεστεί: 

α) στο έδαφος της επικράτειας ή σε πλοία ή αερο¬ 
σκάφη ελληνικά οπουδήποτε και αν βρίσκονται, εκτός 
αν σύμφωνα με το διεθνές δίκαιο υπόκεινται στον αλ¬ 
λοδαπό νόμο, 

β) στην αλλοδαπή από Έλληνα πολίτη ή αλλοδαπό, 
που απέκτησε την ελληνική ιθαγένεια μετά την τέλεση 
της πράξης, 

γ) στην αλλοδαπή, σε βάρος του ελληνικού κράτους 
ή Έλληνα πολίτη. 


Άρθρο 3 
Παραγραφή 

Τα κακουργήματα των άρθρων 7 έως 13, καθώς και 
οι ποινές που επιβλήθηκαν αμετακλήτως γι’ αυτά, δεν 
υπόκεινται σε παραγραφή. 

Άρθρο 4 
Ορισμοί 

Στο πλαίσιο του παρόντος νόμου: 

1. Ως «άμαχος πληθυσμός» νοείται το σύνολο των ατό¬ 
μων που δεν συμμετέχουν ενεργά σε εχθροπραξίες ή 
έχουν σταματήσει να λαμβάνουν μέρος σε αυτές, συ¬ 
μπεριλαμβανομένων των μελών των ενόπλων δυνάμεων 
που έχουν παραδώσει τον οπλισμό τους και των ατόμων 
που έχουν τεθεί εκτός μάχης εξαιτίας ασθένειας, τραυ¬ 
ματισμού, αιχμαλωσίας ή άλλου λόγου. 

2. «Μη διεθνής ένοπλη σύρραξη» είναι η ένοπλη σύ¬ 
γκρουση μεταξύ κράτους και ένοπλης ομάδας που δια¬ 
θέτει εσωτερική δομή και κατέχει τμήμα της εθνικής επι¬ 
κράτειας όπου ασκεί οιονεί κρατική εξουσία, καθώς και 
η σύγκρουση μεταξύ περισσότερων τέτοιων ομάδων. 

3. Ως «πρόσωπα που προστατεύονται κατά το διεθνές 
ανθρωπιστικό δίκαιο» θεωρούνται: 

α. σε διεθνείς ένοπλες συρράξεις: πρόσωπα που προ¬ 
στατεύονται σύμφωνα με τις Συμβάσεις της Γενεύης 
του 1949 και του πρώτου Πρόσθετου Πρωτοκόλλου του 
1977, ιδίως οι τραυματίες, οι ασθενείς, οι ναυαγοί, οι 
αιχμάλωτοι πολέμου και ο άμαχος πληθυσμός, 

β. σε μη διεθνείς ένοπλες συρράξεις: οι τραυματίες, 
οι ασθενείς, οι ναυαγοί, καθώς και πρόσωπα που δεν 
λαμβάνουν μέρος στις εχθροπραξίες και βρίσκονται 
στην εξουσία του αντίπαλου μέρους, 

γ. σε διεθνείς και μη διεθνείς ένοπλες συρράξεις: τα 
μέλη των ενόπλων δυνάμεων και μαχητές της αντίπα¬ 
λης πλευράς, οι οποίοι έχουν τεθεί εκτός μάχης ή είναι 
άλλως ανυπεράσπιστοι. 

4. «Στρατιωτικός διοικητής» θεωρείται και κάθε πρό¬ 
σωπο που ασκεί εν τοις πράγμασι εξουσία διοίκησης, 
ελέγχου και έκδοσης διαταγών. 

5. «Πολιτικός προϊστάμενος» θεωρείται και κάθε πρό¬ 
σωπο που ασκεί εν τοις πράγμασι εξουσία και έλεγχο ε¬ 
ντός πολιτικού οργανισμού ή επιχείρησης. 

6. «Πολιτικό αντικείμενο» είναι κάθε αντικείμενο, συ¬ 
μπεριλαμβανομένων των κτηρίων, εγκαταστάσεων ή άλ¬ 
λων κατασκευών, που δεν αποτελεί στρατιωτικό στόχο. 

Άρθρο 5 
Προσταγή 

1. Η προσταγή από ιεραρχικά ανώτερο, στρατιωτικό ή 
πολιτικό, προς το δράστη των αξιόποινων πράξεων των 
άρθρων 7 και 8 δεν αίρει τον άδικο χαρακτήρα τους. 

2. Μένουν ατιμώρητες και δεν καταλογίζονται οι πρά¬ 
ξεις των άρθρων 9 έως 15, τις οποίες κάποιος επιχειρεί 
για να εκτελέσει προσταγή που του έδωσε, σύμφωνα με 
τους νόμιμους τύπους, η αρμόδια αρχή, εφόσον δε γνω¬ 
ρίζει ότι η προσταγή είναι παράνομη και αυτή δεν είναι 
προδήλως παράνομη. Στην περίπτωση αυτή, εκείνος που 
έδωσε την προσταγή τιμωρείται ως αυτουργός. 

Άρθρο 6 

Ευθύνη στρατιωτικών διοικητών 
και άλλων ιεραρχικά ανωτέρων 

Στρατιωτικός διοικητής ή πολιτικός προϊστάμενος που 
παραλείπει να παρεμποδίσει υφιστάμενό του να διαπρά- 
ξει έγκλημα που προβλέπεται στον παρόντα νόμο, μολο¬ 
νότι έχει τη δυνατότητα να το κάνει, τιμωρείται ως αυ¬ 
τουργός της πράξης που τελέστηκε από τον υφιστάμενό 
του. 

II. ΕΙΔΙΚΟ ΜΕΡΟΣ 

Άρθρο 7 
Γενοκτονία 

Όποιος, με σκοπό να καταστρέψει, εν όλω ή εν μέρει, 
μια εθνική, εθνοτική, φυλετική ή θρησκευτική ομάδα, ως 
τέτοια 

α) σκοτώνει μέλος αυτής της ομάδας, 

β) προκαλεί σε μέλος της ομάδας βαριά σωματική ή 
διανοητική βλάβη (άρθρο 310 παρ. 2 ΠΚ), 

γ) επιβάλλει στην ομάδα συνθήκες διαβίωσης ικανές 
να προκαλέσουν την πλήρη ή μερική φυσική της εξόντω¬ 
ση, 

δ) επιβάλλει μέτρα που σκοπεύουν στην παρεμπόδιση 
των γεννήσεων εντός της ομάδας, 

ε) μεταφέρει δια της βίας ανηλίκους της μιας ομάδας 
σε άλλη ομάδα και έτσι δημιουργεί ο ίδιος ή σε συνεργα¬ 
σία με άλλους, κίνδυνο για την ύπαρξη της ομάδας, τι¬ 
μωρείται: (α) στην περίπτωση α'με ισόβια κάθειρξη, (β) 
στις περιπτώσεις β'έως ε'με κάθειρξη και αν από την 
πράξη επήλθε θάνατος, με κάθειρξη τουλάχιστον δέκα 
ετών. 

Άρθρο 8 

Εγκλήματα κατά της ανθρωπότητας 

1. Όποιος στο πλαίσιο ευρείας ή συστηματικής επίθε¬ 
σης κατά άμαχου πληθυσμού που κατευθύνεται ή ενθαρ- 
ρύνεται από ένα κράτος ή μια οργάνωση η οποία ασκεί 
οιονεί κρατική εξουσία σε ορισμένο τόπο: 


α) σκοτώνει άλλον, 

β) με σκοπό να καταστρέψει εν όλω ή εν μέρει έναν 
πληθυσμό επιβάλλει στον πληθυσμό αυτόν ή σε τμήμα 
του συνθήκες διαβίωσης προσφορές να προκαλέσουν 
την καταστροφή του, 

γ) ενεργεί εμπόριο δούλων (άρθρο 323 ΠΚ), εμπορία 
ανθρώπων (άρθρο 323Α ΠΚ) ή σωματεμπορία (άρθρο 351 
ΠΚ), 

δ) εκτοπίζει ένα ή περισσότερα άτομα ή τα εξαναγκά¬ 
ζει σε μετακίνηση από τον τόπο όπου νομίμως διαβιούν 
σε άλλο κράτος ή άλλη περιοχή, χωρίς αυτό να επιτρέ¬ 
πεται από το διεθνές δίκαιο, χρησιμοποιώντας ως μέσο 
την απέλαση ή άλλο μέτρο καταναγκασμού, 
ε) υποβάλλει πρόσωπο που βρίσκεται υπό τον έλεγχό 
του σε βασανιστήρια (άρθρο 137Α ΠΚ), 
στ) τελεί βιασμό (άρθρο 336 παρ. 1 ΠΚ) ή εξαναγκάζει 
σε πορνεία (άρθρο 349 ΠΚ), υποβάλλει άλλον σε στείρω¬ 
ση ή με σκοπό να επηρεάσει την εθνική σύνθεση ενός 
πληθυσμού κατακρατεί παράνομα έγκυο γυναίκα, η ο¬ 
ποία κατέστη έγκυος με τη χρήση βίας ή απειλής, 
ζ) προκαλεί την εξαφάνιση άλλου με σκοπό να τον α¬ 
ποστερήσει για μεγάλο χρονικό διάστημα από την προ¬ 
στασία της πολιτείας, 

(αα) απάγοντάς τον κατ’ εντολή ή με την επιδοκιμασία 
κράτους ή πολιτικής οργάνωσης ή στερώντας του με άλ¬ 
λον τρόπο την ελευθερία κίνησης, χωρίς να παρέχονται 
στη συνέχεια άμεσες και ακριβείς πληροφορίες για την 
τύχη του και τον τόπο όπου ευρίσκεται, ή 
(ββ) αρνούμενος, κατ’ εντολή κράτους ή πολιτικής ορ¬ 
γάνωσης ή κατά παράβαση νομικής υποχρέωσης, να πα¬ 
ράσχει αμελλητί πληροφορίες σχετικά με την τύχη και 
τον τόπο παραμονής προσώπου κατά του οποίου τελέ- 
σθηκε η πράξη της περίπτωσης (αα) ή παρέχοντας ψευ¬ 
δείς πληροφορίες, 

η) στερεί από αναγνωρίσιμη ομάδα ή κοινότητα ατό¬ 
μων θεμελιώδη ατομικά δικαιώματα, κατά παράβαση των 
κανόνων του διεθνούς δικαίου, για λόγους πολιτικούς, 
φυλετικούς, εθνικούς, εθνοτικούς, πολιτιστικούς ή θρη¬ 
σκευτικούς ή λόγους φύλου, εφόσον με την πράξη διευ¬ 
κολύνεται η τέλεση άλλου εγκλήματος από αυτά που πε- 
ριγράφονται στα άρθρα 7 έως 15 του παρόντος νόμου, 
θ) προκαλεί σε άλλον βαριά σωματική ή διανοητική 
βλάβη (άρθρα 310 παρ. 2 ΠΚ), 
ι) φυλακίζει ή με άλλο ανάλογο τρόπο στερεί την ε¬ 
λευθερία προσώπου, 

τιμωρείται με ισόβια κάθειρξη στην περίπτωση α', με 
κάθειρξη τουλάχιστον δέκα ετών στις περιπτώσεις β'έ¬ 
ως ζ', με κάθειρξη στις περιπτώσεις η' έως Γ. Στα ε¬ 
γκλήματα της περίπτωσης γ'το δικαστήριο επιβάλλει ε¬ 
πιπλέον χρηματική ποινή από είκοσι έως διακόσιες χιλιά¬ 
δες ευρώ. 

2. Αντί της κάθειρξης τουλάχιστον δέκα ετών επιβάλ¬ 
λεται ισόβια κάθειρξη και αντί της κάθειρξης επιβάλλεται 
κάθειρξη τουλάχιστον δέκα ετών, αν η πράξη, στις περι¬ 
πτώσεις β'έως Γτης προηγούμενης παραγράφου, έχει 
ως αποτέλεσμα το θάνατο άλλου. 

3. Όποιος τελεί κάποιο από τα εγκλήματα της παρ. 1 
με σκοπό να διατηρήσει ένα θεσμοθετημένο καθεστώς 
συστηματικής καταπίεσης και κυριάρχησης μιας φυλετι¬ 
κής ομάδας επί κάποιας άλλης, τιμωρείται με κάθειρξη 
τουλάχιστον δέκα ετών, εφόσον δεν τιμωρείται αυστη¬ 
ρότερα με άλλη διάταξη. 

Άρθρο 9 

Εγκλήματα πολέμου κατά προσώπων 

1. Όποιος σε σχέση με διεθνή ή μη διεθνή ένοπλη σύρ¬ 
ραξη: 

α) σκοτώνει πρόσωπο που προστατεύεται κατά το διε¬ 
θνές ανθρωπιστικό δίκαιο, 

β) συλλαμβάνει ως όμηρο πρόσωπο που προστατεύε¬ 
ται κατά το διεθνές ανθρωπιστικό δίκαιο, 
γ) υποβάλλει σε βασανιστήρια ή απάνθρωπη μεταχεί¬ 
ριση (άρθρο 137Α ΓΊΚ) πρόσωπο που προστατεύεται κα¬ 
τά το διεθνές ανθρωπιστικό δίκαιο, 
δ) βιάζει (άρθρο 336 ΠΚ), εξωθεί στην πορνεία (άρθρο 
349 ΠΚ) ή υποβάλλει σε στείρωση πρόσωπο που προστα¬ 
τεύεται από το διεθνές ανθρωπιστικό δίκαιο ή κατακρα¬ 
τεί παράνομα γυναίκα που κατέστη έγκυος με τη χρήση 
βίας ή απειλής με σκοπό να επηρεάσει την εθνική σύνθε¬ 
ση ενός πληθυσμού, 

ε) στρατολογεί ανηλίκους που δεν έχουν συμπληρώ¬ 
σει το 15ο έτος της ηλικίας τους ή τους εντάσσει σε έ¬ 
νοπλες δυνάμεις ή ομάδες ή τους εξαναγκάζει να συμ¬ 
μετέχουν ενεργώς σε εχθροπραξίες, 
στ) εκτοπίζει ένα ή περισσότερα άτομα που προστα¬ 
τεύονται κατά το διεθνές ανθρωπιστικό δίκαιο ή τα εξα¬ 
ναγκάζει σε μετακίνηση από τον τόπο όπου νομίμως δια- 
βιούν σε άλλο κράτος ή άλλη περιοχή, χρησιμοποιώντας 
ως μέσο την απέλαση ή άλλο μέτρο καταναγκασμού, χω¬ 
ρίς αυτό να επιτρέπεται από το διεθνές δίκαιο και χωρίς 
να επιβάλλεται από λόγους ασφάλειας των προσώπων 
αυτών ή από επιτακτικούς στρατιωτικούς λόγους, 
ζ) επιβάλλει ή εκτελεί κατά προσώπου που προστατεύ¬ 
εται κατά το διεθνές ανθρωπιστικό δίκαιο ποινή θανατική 
ή στερητική της ελευθερίας ή άλλη ανάλογης βαρύτη¬ 
τας, χωρίς αυτό το πρόσωπο να έχει προηγουμένως κα- 
ταδικασθεί στο πλαίσιο μιας αμερόληπτης, τακτικής δι¬ 
καστικής διαδικασίας, η οποία παρέχει όλες τις απαιτού¬ 
με νες κατά το διεθνές δίκαιο δικαστικές εγγυήσεις, 
η) προκαλεί κίνδυνο ζωής ή σοβαρής βλάβης της υγεί¬ 
ας σε πρόσωπο, που προστατεύεται κατά το διεθνές αν¬ 
θρωπιστικό δίκαιο 

(αα) υποβάλλοντας αυτό σε πειράματα τα οποία δεν 
είναι ιατρικά αναγκαία ούτε διεξάγονται προς το συμφέ¬ 
ρον του και στα οποία το πρόσωπο αυτό δεν συναίνεσε 
ελεύθερα και ρητά, 

(ββ) αφαιρώντας από αυτό ιστούς ή όργανα προκειμέ- 
νου να χρησιμοποιηθούν σε μεταμόσχευση, εφόσον δεν 
πρόκειται για λήψη αίματος ή αφαίρεση δέρματος για 
θεραπευτικούς σκοπούς, σύμφωνα με τους γενικά ανα¬ 
γνωρισμένους κανόνες της ιατρικής επιστήμης, και το 
πρόσωπο αυτό δεν συναίνεσε ελεύθερα και ρητά, 

(γγ) εφαρμόζοντας σε αυτό μη αναγνωρισμένες θερα¬ 
πευτικές μεθόδους, χωρίς αυτό να είναι ιατρικά ανα¬ 
γκαίο, και το πρόσωπο αυτό δεν συναίνεσε ελεύθερα και 
ρητά, 

τιμωρείται στην περίπτωση α' με ισόβια κάθειρξη και 
στις υπόλοιπες περιπτώσεις με κάθειρξη τουλάχιστον 
δέκα ετών. 

2. Όποιος σε σχέση με διεθνή ή μη διεθνή ένοπλη σύρ¬ 
ραξη τραυματίζει μέλος αντίπαλων ενόπλων δυνάμεων ή 
μαχητή της αντίπαλης πλευράς, ο οποίος είχε ήδη παρα¬ 
δοθεί ή με άλλο τρόπο τεθεί εκτός μάχης, τιμωρείται με 
κάθειρξη. 

3. Όποιος σε σχέση με διεθνή ένοπλη σύρραξη 

α) κατακρατεί παράνομα πρόσωπο που προστατεύεται 


κατά το διεθνές ανθρωπιστικό δίκαιο, ή καθυστερεί αδι¬ 
καιολόγητα τον επαναπατρισμό του, 

β) ως μέλος δύναμης κατοχής μεταφέρει τμήμα του 
πληθυσμού της δύναμης αυτής σε περιοχή που τελεί υπό 
κατοχή, 

γ) εξαναγκάζει ένα πρόσωπο που προστατεύεται κατά 
το διεθνές ανθρωπιστικό δίκαιο με βία ή με απειλή βίας 
να υπηρετήσει στις ένοπλες δυνάμεις μιας εχθρικής δύ¬ 
ναμης ή να συμμετάσχει στις στρατιωτικές επιχειρήσεις 
κατά της χώρας του, τιμωρείται με κάθειρξη. 

Άρθρο 10 

Εγκλήματα πολέμου κατά της ιδιοκτησίας 
και άλλων δικαιωμάτων 

1. Όποιος, στο πλαίσιο διεθνούς ή μη διεθνούς ένο¬ 
πλης σύρραξης, λεηλατεί ή, χωρίς αυτό να επιβάλλεται 
από στρατιωτική αναγκαιότητα, καταστρέφει καθ’ οιον- 
δήποτε τρόπο σε σημαντική έκταση αντικείμενα της ε¬ 
χθρικής πλευράς που βρίσκονται στην κατοχή της δικής 
του πλευράς, τα ιδιοποιείται ή τα κατάσχει, τιμωρείται με 
κάθειρξη μέχρι δέκα ετών. 

2. Όποιος στο πλαίσιο διεθνούς ένοπλης σύρραξης 
διακηρύσσει, αντίθετα προς το διεθνές δίκαιο, την κα¬ 
τάργηση ή την αναστολή δικαιωμάτων ή αξιώσεων όλων 
ή ενός σημαντικού τμήματος των μελών της αντίπαλης 
πλευράς ή καθιστά αδύνατη τη διεκδίκησή τους ενώπιον 
δικαστηρίου, τιμωρείται με κάθειρξη μέχρι δέκα ετών. 


Άρθρο 11 

Εγκλήματα πολέμου κατά ανθρωπιστικών 
επιχειρήσεων και εμβλημάτων 

1. Όποιος στο πλαίσιο διεθνούς ή μη διεθνούς ένο¬ 
πλης σύρραξης: 

α) κατευθύνει επίθεση εναντίον προσώπων, εγκατα¬ 
στάσεων, υλικού, μονάδων ή οχημάτων που εντάσσονται 
σε αποστολή ανθρωπιστικής βοήθειας ή σε ειρηνευτική 
αποστολή σύμφωνα με το Χάρτη των Ηνωμένων Εθνών, 
για όσο διάστημα δικαιούνται της προστασίας που παρέ¬ 
χεται σε αμάχους και σε πολιτικά αντικείμενα σύμφωνα 
με το διεθνές ανθρωπιστικό δίκαιο, 

β) κατευθύνει επίθεση εναντίον προσώπων, κτιρίων, υ¬ 
λικού, υγειονομικών μονάδων και υγειονομικών μέσων 
μεταφοράς, που φέρουν τα διακριτικά εμβλήματα των 
Συμβάσεων της Γενεύης, σύμφωνα με το ανθρωπιστικό 
διεθνές δίκαιο, 

τιμωρείται με πρόσκαιρη κάθειρξη. 

2. Όποιος, στο πλαίσιο διεθνούς ή μη διεθνούς ένο¬ 
πλης σύρραξης, χρησιμοποιεί παράνομα τα διακριτικά 
εμβλήματα των Συμβάσεων της Γενεύης, τη σημαία ανα¬ 
κωχής ή τη σημαία, τα στρατιωτικά διακριτικά και τη στο¬ 
λή των Ηνωμένων Εθνών και με αυτόν τον τρόπο σκοτώ¬ 
νει άλλον, τιμωρείται με ισόβια κάθειρξη. Αν προκαλεί σε 
άλλον βαριά σωματική βλάβη (άρθρο 310 παρ. 2 ΠΚ) τι¬ 
μωρείται με κάθειρξη. 

Άρθρο 12 

Εγκλήματα πολέμου με χρήση απαγορευμένων 
μεθόδων διεξαγωγής του πολέμου 

Όποιος στο πλαίσιο διεθνούς ή μη διεθνούς ένοπλης 
σύρραξης: 

α) κατευθύνει με στρατιωτικά μέσα επίθεση εναντίον 
άμαχου πληθυσμού ως τέτοιου ή εναντίον αμάχων ατο¬ 
μικά, που δεν μετέχουν άμεσα στις εχθροπραξίες, 
β) κατευθύνει με στρατιωτικά μέσα επίθεση εναντίον 
πολιτικών αντικειμένων, για όσο διάστημα προστατεύο¬ 
νται ως τέτοια από το διεθνές ανθρωπιστικό δίκαιο, ιδίως 
κτηρίων αφιερωμένων στη θρησκευτική λατρεία, την εκ¬ 
παίδευση, την τέχνη, την επιστήμη ή σε αγαθοεργούς 
σκοπούς, ιστορικών μνημείων, νοσοκομείων και χώρων 
συγκέντρωσης ασθενών και τραυματιών, ανυπεράσπι¬ 
στων πόλεων, χωριών, κατοικημένων περιοχών ή κτη¬ 
ρίων ή αποστρατιωτικοποιημένων ζωνών, καθώς επίσης 
εγκαταστάσεων και εξοπλισμών που περικλείουν επικίν¬ 
δυνες δυνάμεις, 

γ) κατευθύνει επίθεση με στρατιωτικά μέσα εν γνώσει 
ότι αυτή θα προκαλέσει το θάνατο ή τον τραυματισμό α¬ 
μάχων ή βλάβες πολιτικών αντικειμένων ή παρατεταμέ- 
νες, μακροπρόθεσμες και σοβαρές ζημιές στο φυσικό 
περιβάλλον, οι οποίες θα ήταν σαφώς δυσανάλογες σε 
σχέση με το επιδιωκόμενο συγκεκριμένο και άμεσο συ¬ 
νολικό στρατιωτικό πλεονέκτημα, 
δ) χρησιμοποιεί πρόσωπο που προστατεύεται κατά το 
διεθνές ανθρωπιστικό δίκαιο ως ασπίδα προστασίας, για 
να αποτρέψει τον αντίπαλο από στρατιωτικές επιχειρή¬ 
σεις εναντίον συγκεκριμένων στόχων, 
ε) προκαλεί τη λιμοκτονία άμαχου πληθυσμού ως μέ¬ 
θοδο διεξαγωγής πολέμου, αποστερώντας τον από τα α¬ 
ναγκαία προς επιβίωση εφόδια ή παρεμποδίζοντας, κατά 
παράβαση του διεθνούς ανθρωπιστικού δικαίου, την πα¬ 
ροχή προμηθειών, 

στ) ως διοικητής απειλεί ότι δεν θα υπάρξουν επιζώ- 
ντες ή δίνει εντολή να μην υπάρξουν επιζώντες, προκα- 
λώντας σε άλλον τρόμο ή ανησυχία, 
ζ) σκοτώνει ή προκαλεί βαριά σωματική βλάβη (άρθρο 
310 παρ. 2 ΠΚ) σε βάρος ατόμων που ανήκουν στις αντί¬ 
παλες ένοπλες δυνάμεις ή μαχητών της αντίπαλης πλευ¬ 
ράς, καταχρώμενος την εμπιστοσύνη που του δείχνουν 
και που έχει εξασφαλίσει γι’ αυτό το σκοπό, 
τιμωρείται με κάθειρξη, αν η πράξη δεν τιμωρείται αυ¬ 
στηρότερα με άλλη ποινική διάταξη. 

Άρθρο 13 

Εγκλήματα πολέμου με χρήση απαγορευμένων μέσων 
διεξαγωγής του πολέμου 

1. Όποιος στο πλαίσιο διεθνούς ή μη διεθνούς ένο¬ 
πλης σύρραξης χρησιμοποιεί: 

α) δηλητήριο ή όπλο που εκτοξεύει δηλητήριο, 
β) βιολογικά ή χημικά όπλα ή 

γ) σφαίρες που διασκορπίζονται εύκολα στο ανθρώπι¬ 
νο σώμα ή εκρήγνυνται, ιδίως σφαίρες με σκληρό περί¬ 
βλημα που δεν καλύπτει πλήρως τη βολίδα ή έχει εγκο¬ 
πές, 

με τρόπο που μπορεί να προκαλέσει κίνδυνο για άν¬ 
θρωπο, τιμωρείται με κάθειρξη μέχρι δέκα ετών. 

2. Αν η πράξη της πρώτης παραγράφου είχε ως επακό¬ 
λουθο τη βαριά σωματική βλάβη (άρθρο 310 παρ. 2 ΠΚ) ή 
το θάνατο αμάχου που προστατεύεται από το ανθρωπι¬ 
στικό διεθνές δίκαιο, επιβάλλεται κάθειρξη τουλάχιστον 
δέκα ετών. 

3. Στην έννοια του «δηλητηρίου» κατά το άρθρο αυτό 
υπάγεται κάθε ουσία, η οποία κατά τη συνήθη πορεία 


των πραγμάτων προκαλεί θάνατο ή βαριά σωματική βλά¬ 
βη (άρθρο 310 παρ. 2 ΠΚ) ανθρώπου, εξαιτίας της τοξι- 
κής της σύνθεσης. 

Άρθρο 14 

Παράβαση του καθήκοντος επιτήρησης 

1. Στρατιωτικός διοικητής, ο οποίος, εκτός από την πε¬ 
ρίπτωση του άρθρου 6, με πρόθεση παραλείπει να ελέγ¬ 
ξει με προσήκοντα τρόπο υφιστάμενό του, που βρίσκεται 
υπό τις διαταγές του ή τον εν τοις πράγμασι ασκούμενο 
επ’ αυτού έλεγχο, τιμωρείται με φυλάκιση τουλάχιστον 
δύο ετών, αν ο υφιστάμενος τελέσει ή επιχειρήσει αξιό¬ 
ποινη πράξη του παρόντος νόμου, εφόσον ο διοικητής 
μπορούσε να προβλέψει την τέλεσή της και να εμποδίσει 
τον δράστη. 

2. Πολιτικός προϊστάμενος, ο οποίος, εκτός από την 
περίπτωση του άρθρου 6, με πρόθεση παραλείπει να ε¬ 
λέγξει με προσήκοντα τρόπο έναν υφιστάμενο που υπά¬ 
γεται στον υπηρεσιακό ή τον εν τοις πράγμασι έλεγχό 
του, τιμωρείται με φυλάκιση τουλάχιστον δύο ετών, για 
παράβαση του καθήκοντος επιτήρησης, αν ο υφιστάμε¬ 
νος τελέσει αξιόποινη πράξη του παρόντος νόμου, εφό¬ 
σον ο προϊστάμενος μπορούσε να προβλέψει την τέλε¬ 
σή της και να εμποδίσει τον δράστη. 

3. Η παράβαση του καθήκοντος επιτήρησης που οφεί¬ 
λεται σε αμέλεια, τιμωρείται με φυλάκιση μέχρι τριών ε¬ 
τών. 

Άρθρο 15 

Παράλειψη αναγγελίας εγκλήματος 

Στρατιωτικός διοικητής ή πολιτικός προϊστάμενος, ο ο¬ 
ποίος παραλείπει να αναγγείλει αμελλητί στην αρμόδια 
για την έρευνα και δίωξη αρχή αξιόποινη πράξη που προ- 
βλέπεται στον παρόντα νόμο και τελέσθηκε από υφιστά¬ 
μενό του, τιμωρείται με φυλάκιση. 

ΜΕΡΟΣ Β' 

ΔΙΑΤΑΞΕΙΣ ΔΙΚΟΝΟΜΙΚΟΥ ΔΙΚΑΙΟΥ 
ΚΑΙ ΔΙΚΑΣΤΙΚΗΣ ΣΥΝΕΡΓΑΣΙΑΣ 

I. ΔΙΚΟΝΟΜΙΚΟ ΔΙΚΑΙΟ 

Άρθρο 16 

Αρμόδιο δικαστήριο 

Αρμόδιο για την εκδίκαση των εγκλημάτων του παρό¬ 
ντος νόμου είναι το Τριμελές Εφετείο Αθηνών, ακόμη 
και για τα συναφή πλημμελήματα ή κακουργήματα, ανε¬ 
ξάρτητα από τη βαρύτητα των τελευταίων και την ιδιότη¬ 
τα του υπαιτίου. 

Άρθρο 17 
Δεδικασμένο 

Αν κάποιος έχει δικαστεί αμετάκλητα από το Διεθνές 
Ποινικό Δικαστήριο, δεν μπορεί να ασκηθεί και πάλι σε 
βάρος του ποινική δίωξη για την ίδια πράξη, ακόμα κι αν 
δοθεί σε αυτήν διαφορετικός νομικός χαρακτηρισμός. 
Αν ασκηθεί ποινική δίωξη, κηρύσσεται απαράδεκτη λόγω 
δεδικασμένου. 

Άρθρο 18 

Αναστολή παραγραφής 

Η προθεσμία παραγραφής άλλων κακουργημάτων, ε¬ 
κτός από αυτά που περιέχονται στον παρόντα νόμο, α¬ 
ναστέλλεται για το χρονικό διάστημα που μεσολαβεί με¬ 
ταξύ της παράδοσης του προσώπου στο Διεθνές Ποινικό 
Δικαστήριο μέχρι την αθώωσή του από αυτό ή την έκτι- 
ση της ποινής που του επιβλήθηκε. Στην περίπτωση αυ¬ 
τή, δεν ισχύει ο χρονικός περιορισμός της αναστολής 
του εδαφίου α' της παραγράφου 3 του άρθρου 113 του 
Ποινικού Κώδικα. 

Άρθρο 19 

Ανακριτικές πράξεις 

1. Για τα κακουργήματα του παρόντος νόμου επιτρέ¬ 
πεται η διενέργεια των ανακριτικών πράξεων του άρ¬ 
θρου 253Α παράγραφος 1 του Κώδικα Ποινικής Δικονο¬ 
μίας, εφόσον συντρέχουν οι προβλεπόμενες σε αυτό 
προϋποθέσεις. 

2. Για τη διενέργειά τους, καθώς και για το απολύτως 
αναγκαίο χρονικό διάστημα που απαιτείται για την επί¬ 
τευξη του επιδιωκόμενου σκοπού, αποφαίνεται με ειδικά 
αιτιολογημένο βούλευμα το Συμβούλιο Εφετών Αθηνών 
μετά από πρόταση του εισαγγελέα. Σε εξαιρετικά επεί¬ 
γουσες περιπτώσεις την έρευνα μπορεί να διατάξει ο ει¬ 
σαγγελέας ή ο ανακριτής. Στην περίπτωση αυτή, ο ει¬ 
σαγγελέας ή ο ανακριτής είναι υποχρεωμένοι να εισαγά¬ 
γουν το ζήτημα στο δικαστικό συμβούλιο μέσα σε προ¬ 
θεσμία τριών ημερών. Διαφορετικά, η ισχύς της σχετικής 
διάταξης παύει αυτοδικαίως με τη λήξη της τριήμερης 
προθεσμίας. 

3. Κάθε στοιχείο ή γνώση που αποκτήθηκε κατά την 
διενέργεια των αναφερόμενων στην παράγραφο 1 ανα- 
κριτικών πράξεων μπορεί να χρησιμοποιηθεί μόνο για 
τους λόγους που όρισε το δικαστικό συμβούλιο. Κατ’ ε¬ 
ξαίρεση επιτρέπεται τα στοιχεία αυτά ή οι αποκτηθείσες 
γνώσεις να χρησιμοποιηθούν για τη βεβαίωση εγκλήμα¬ 
τος αυτού του νόμου ή εγκλήματος των άρθρων 187 και 
187Α του Ποινικού Κώδικα και τη σύλληψη των δρα¬ 
στών, εφόσον το δικαστικό συμβούλιο αποφανθεί ειδικά 
γι’ αυτό. 


II. ΔΙΚΑΣΤΙΚΗ ΣΥΝΕΡΓΑΣΙΑ 
Άρθρο 20 

Αίτηση παράδοσης στο Διεθνές Ποινικό Δικαστήριο 

1. Η αίτηση για παράδοση εκζητούμενου στο Διεθνές 
Ποινικό Δικαστήριο συντεταγμένη στην αγγλική γλώσσα 
και σε επικυρωμένη μετάφραση στην ελληνική, απευθύ¬ 
νεται στον Υπουργό Δικαιοσύνης, Διαφάνειας και Αν¬ 
θρωπίνων Δικαιωμάτων, ο οποίος τη διαβιβάζει στον ει¬ 
σαγγελέα εφετών Αθηνών. 

2. Η αίτηση συνοδεύεται, τουλάχιστον, από τα ακό¬ 
λουθα έγγραφα: 

α. στοιχεία που αποδεικνύουν την ταυτότητα του κα¬ 
τηγορουμένου, όπως ακριβή περιγραφή των χαρακτηρι¬ 
στικών του, φωτογραφία ή δακτυλικά αποτυπώματα ή 
άλλο αποδεικτικό μέσο, 


β. επικυρωμένο αντίγραφο του εντάλματος σύλληψης 
και συνοπτική περιγραφή της πράξης, 

γ. επικυρωμένο αντίγραφο του κατηγορητηρίου ή της 
καταδικαστικής απόφασης. 

3. Αν συντρέχει επείγουσα περίπτωση, τα στοιχεία αυ¬ 
τά μπορούν να διαβιβασθούν και με κάθε μέσο που αφή¬ 
νει γραπτό ή ηλεκτρονικό ίχνος. Η αίτηση και στην περί¬ 
πτωση αυτή διαβιβάζεται κατά τα οριζόμενα στην παρά¬ 
γραφο 1. 

4. Σε περίπτωση συρροής αιτήσεων για παράδοση στο 
Διεθνές Ποινικό Δικαστήριο και σε άλλο δικαστήριο ή 
συρροής με ευρωπαϊκό ένταλμα σύλληψης ή με αίτηση 
έκδοσης σε άλλο κράτος, εφαρμόζονται οι διαδικασίες 
του άρθρου 90 του Καταστατικού του Διεθνούς Ποινικού 
Δικαστηρίου, που κυρώθηκε με το ν. 3003/2002 (Α'75). 

Άρθρο 21 

Σύλληψη του εκζητούμενου 

1. Ο εισαγγελέας εφετών Αθηνών, μόλις παραλάβει 
την αίτηση, διατάσσει τη σύλληψη του εκζητούμενου, ο 
οποίος οδηγείται ενώπιον του χωρίς αναβολή. Ενημερώ¬ 
νει αμέσως τον συλληφθέντα για την ύπαρξη και το πε¬ 
ριεχόμενο της αίτησης, καθώς και για το δικαίωμά του να 
παρίσταται με συνήγορο και διορίζει αυτεπογγέλτως 
διερμηνέα, αν ο εκζητούμενος δεν γνωρίζει επαρκώς 
την ελληνική γλώσσα. Αν ο εκζητούμενος δεν παρίστα- 
ται με συνήγορο, ο εισαγγελέας είναι υποχρεωμένος να 
διορίσει αυτεπαγγέλτως συνήγορο. 

2. Εκείνος που έχει συλληφθεί μπορεί, αμφισβητώ¬ 
ντας την ταυτότητά του, να προσφύγει στο συμβούλιο ε¬ 
φετών μέσα σε δύο εργάσιμες ημέρες από τη σύλληψή 
του. 

3. Το συμβούλιο εφετών συνεδριάζει δημόσια με τρι¬ 
μελή σύνθεση το αργότερο μέσα σε δεκαπέντε ημέρες 
από την ημέρα της σύλληψης και αποφαίνεται αμετάκλη- 
τα μέσα σε δέκα ημέρες. Εκείνος που έχει συλληφθεί 
καλείται ενώπιον του συμβουλίου εφετών πριν από τρεις 
ημέρες. 

Άρθρο 22 

Απόφαση για παράδοση στο Διεθνές 
Ποινικό Δικαστήριο 

1. Το συμβούλιο εφετών μετά από την εξέταση του 
συλληφθέντος, αν εμφανίστηκε, και αφού ακούσει τον 
εισαγγελέα και τον συλληφθέντα ή το συνήγορό του, α¬ 
ποφασίζει αιτιολογημένα για την αίτηση παράδοσης και 
αποφαίνεται: 

α) για το αν εκείνος που έχει συλληφθεί είναι το ίδιο 
πρόσωπο με εκείνον του οποίου ζητείται η παράδοση, 

β) για το αν το πρόσωπο συνελήφθη σύμφωνα με τη 
νόμιμη διαδικασία, 

γ) για το αν τα δικαιώματα του προσώπου έγιναν σε¬ 
βαστά, ιδίως το δικαίωμα παράστασης με δικηγόρο και 
διερμηνέα, εφόσον πρόκειται για πρόσωπο που δεν ομι- 
λεί την ελληνική, 

δ) για το αν το έγκλημα που αποδίδεται στον συλλη¬ 
φθέντα ή, εφόσον υπάρχει καταδικαστική απόφαση, το 
έγκλημα για το οποίο καταδικάστηκε, είναι από εκείνα 
για τα οποία επιτρέπεται σύμφωνα με τον παρόντα νόμο 
η παράδοση. 

2. Το συμβούλιο εφετών μπορεί να διατάξει συμπλη¬ 
ρωματικές αποδείξεις ως προς τα στοιχεία της παραγρά¬ 
φου 1, αναβάλλοντας την οριστική απόφαση το πολύ για 
δεκαπέντε ημέρες. 

3. Κατά της οριστικής απόφασης του συμβουλίου εφε¬ 
τών επιτρέπεται σε αυτόν του οποίου ζητείται η παράδο¬ 
ση και στον εισαγγελέα να ασκήσουν έφεση ενώπιον 
του Αρείου Πάγου μέσα σε τρεις ημέρες από τη δημοσί¬ 
ευση της απόφασης. Για την έφεση συντάσσεται έκθεση 
από τον γραμματέα εφετών. 

4. Ο Αρειος Πάγος αποφαίνεται σε συμβούλιο μέσα σε 
δέκα ημέρες με ανάλογη εφαρμογή των άρθρων 448 και 
450 του Κώδικα Ποινικής Δικονομίας. 

5. Αυτός του οποίου ζητείται η παράδοση κλητεύεται 
αυτοπροσώπως ή μέσω του αντικλήτου του τουλάχιστον 
τρεις ημέρες πριν από τη συζήτηση με τη φροντίδα του 
εισαγγελέα του Αρείου Πάγου. 

6. Το συμβούλιο εφετών μπορεί σε κάθε στάδιο της 
διαδικασίας να διατάξει την προσωρινή απόλυση του 
συλληφθέντος κατά τους όρους του άρθρου 59 παρά¬ 
γραφοι 3-6 του Καταστατικού του Διεθνούς Ποινικού Δι¬ 
καστηρίου που κυρώθηκε με το ν. 3003/2002 (Α' 75). Η 
διάταξη του άρθρου 449 παράγραφος 2 του Κώδικα Ποι¬ 
νικής Δικονομίας εφαρμόζεται αναλόγως. Αν ασκηθεί έ¬ 
φεση, αρμόδιο είναι το συμβούλιο του Αρείου Πάγου. 


Άρθρο 23 

Παράδοση στο Διεθνές Ποινικό Δικαστήριο 

1. Η απόφαση με την οποία το οικείο συμβούλιο απο- 
φαίνεται για την παράδοση, εκτελείται το αργότερο μέ¬ 
σα σε ένα μήνα από την απαγγελία της. Στην περίπτωση 
αυτή ο εισαγγελέας εφετών διαβιβάζει την απόφαση μα¬ 
ζί με το σχετικό φάκελο στον Υπουργό Δικαιοσύνης, 
Διαφάνειας και Ανθρωπίνων Δικαιωμάτων, ο οποίος μερι¬ 
μνά για την εκτέλεσή της. 

2. Αν μέσα σε τρεις μήνες από τη σύλληψη δεν εκδο- 
θεί αμετάκλητη απόφαση για την παράδοση, εκείνος που 
έχει συλληφθεί απολύεται. 

Άρθρο 24 

Προσωρινή σύλληψη 

1. Σε επείγουσες περιπτώσεις ο εισαγγελέας εφετών 
διατάσσει την προσωρινή σύλληψη του προσώπου, μετά 
από αίτημα του Διεθνούς Ποινικού Δικαστηρίου και πριν 
ακόμη υποβληθεί η αίτηση για παράδοση. 

2. Η αίτηση για προσωρινή σύλληψη γίνεται με οποιο- 
δήποτε μέσο αφήνει γραπτό ίχνος και περιλαμβάνει τα 
εξής: 

α) πληροφορίες ως προς την περιγραφή του εκζητού- 
μενου προσώπου, επαρκείς για να προσδιορίσουν την 
ταυτότητά του, καθώς και πληροφορίες ως προς τη δια¬ 
μονή του, 

β) συνοπτική περιγραφή των εγκλημάτων για τα οποία 
ζητείται η σύλληψή του, καθώς και των πραγματικών πε¬ 
ριστατικών που φέρονται να στοιχειοθετούν τα εγκλήμα¬ 
τα αυτά, συμπεριλαμβανομένων, εφόσον είναι εφικτό, 
της ημερομηνίας και του τόπου τέλεσής τους, 

γ) δήλωση για την ύπαρξη εντάλματος σύλληψης ή κα- 
ταδικαστικής αποφάσεως κατά του προσώπου αυτού, και 


δ) δήλωση ότι θα ακολουθήσει η υποβολή αίτησης για 
παράδοση του προσώπου αυτού. 

3. Αν το αργότερο μέσα σε τριάντα ημέρες από τη 
σύλληψη, δεν υποβληθεί η κατά το άρθρο 20 αίτηση για 
παράδοση, εκείνος που έχει συλληφθεί προσωρινά απο¬ 
λύεται. 

4. Η διαδικασία του άρθρου 21 παράγραφοι 2 και 3 ε¬ 
φαρμόζεται και στην περίπτωση αυτή. 

Άρθρο 25 

Προσωρινή παράδοση στο Διεθνές Ποινικό Δικαστήριο 

1. Εκείνος που έχει συλληφθεί μπορεί, με απόφαση 
του συμβουλίου εφετών και μετά από αίτημα του Διε¬ 
θνούς Ποινικού Δικαστηρίου, να παραδοθεί προσωρινά 
σε αυτό προκειμένου να αναγνωρισθεί η ταυτότητά του 
ή για τη λήψη κατάθεσης ή παροχής άλλης συνδρομής, 
εφόσον ο ίδιος συναινέσει προς τούτο γνωρίζοντας πλή¬ 
ρως τις νομικές συνέπειες της πράξης και υπό τους ό¬ 
ρους που μπορεί να συμφωνηθούν μεταξύ των αρμόδιων 
Ελληνικών Αρχών και του Διεθνούς Ποινικού Δικαστηρί¬ 
ου. 

2. Το πρόσωπο που μεταφέρεται παραμένει υπό κρά¬ 
τηση και επιστρέφεται στις Ελληνικές Αρχές αμελλητί 
μόλις εκπληρωθεί ο σκοπός της μεταφοράς. 

Άρθρο 26 

Διαβουλεύσεις με το Διεθνές Ποινικό Δικαστήριο 

Ο Υπουργός Δικαιοσύνης, Διαφάνειας και Ανθρωπίνων 
Δικαιωμάτων, σε συνεργασία με τον Υπουργό Εξωτερι¬ 
κών, διαβουλεύονται με το Διεθνές Ποινικό Δικαστήριο 
σε όλες τις περιπτώσεις που αυτό προβλέπεται από το 
Καταστατικό του Διεθνούς Ποινικού Δικαστηρίου ή απαι¬ 
τείται από τις ειδικές περιστάσεις της υπό κρίση υπόθε¬ 
σης και ιδίως: 

α) Όταν η αποκάλυψη πληροφοριών ή εγγράφων σε 
κάθε στάδιο της διαδικασίας ενώπιον του Διεθνούς Ποι¬ 
νικού Δικαστηρίου ή κατά την παροχή δικαστικής συν¬ 
δρομής σε αυτό θίγει την εθνική ασφάλεια, κατά τα ορι¬ 
ζόμενα στα άρθρα 72 και 93 παράγραφος 4 του Κατα¬ 
στατικού του Διεθνούς Ποινικού Δικαστηρίου που κυρώ¬ 
θηκε με το ν. 3003/2002 (Α' 75). 

β) Όταν η εκτέλεση του συγκεκριμένου μέτρου συν¬ 
δρομής που αιτείται το Διεθνές Ποινικό Δικαστήριο αντι¬ 
βαίνει σε θεμελιώδη νομική αρχή γενικής εφαρμογής 
της ελληνικής δημόσιας τάξης, κατά τα οριζόμενα στο 
άρθρο 93 παράγραφος 3 του Καταστατικού του Διεθνούς 
Ποινικού Δικαστηρίου. 

γ) Όταν η αίτηση για παράδοση προσώπου στο Διε¬ 
θνές Ποινικό Δικαστήριο ή για παροχή δικαστικής συν¬ 
δρομής σε αυτό συγκρούεται προς τις υποχρεώσεις της 
Ελληνικής Δημοκρατίας έναντι τρίτου κράτους ή της δι¬ 
πλωματικής ασυλίας προσώπου ή περιουσίας τρίτου κρά¬ 
τους, κατά τα οριζόμενα στο άρθρο 98 του Καταστατικού 
του Διεθνούς Ποινικού Δικαστηρίου. 

δ) Όταν το πρόσωπο, του οποίου ζητείται η παράδοση 
στο Διεθνές Ποινικό Δικαστήριο, προβάλλει αντιρρήσεις 
με βάση την αρχή πθ όίδ ίη ίάθπι, κατά τα οριζόμενα στο 
άρθρο 89 παράγραφος 2 του Καταστατικού του Διεθνούς 
Ποινικού Δικαστηρίου. 

ε) Όταν το πρόσωπο, του οποίου ζητείται η παράδοση 
στο Διεθνές Ποινικό Δικαστήριο, διώκεται ήδη από τις 
Ελληνικές Αρχές ή εκτίει ήδη ποινή για έγκλημα διαφο¬ 
ρετικό από αυτό για το οποίο ζητείται η παράδοσή του, 
κατά τα οριζόμενα στο άρθρο 89 παράγραφος 4 του Κα¬ 
ταστατικού του Διεθνούς Ποινικού Δικαστηρίου. 

Άρθρο 27 

Μεταφορά παραδιδόμενου προσώπου 
μέσω του ελληνικού εδάφους 

Ο Υπουργός Δικαιοσύνης, Διαφάνειας και Ανθρωπίνων 
Δικαιωμάτων επιτρέπει τη μεταφορά μέσω του ελληνι¬ 
κού εδάφους προσώπου που παραδίδεται στο Διεθνές 
Ποινικό Δικαστήριο από άλλο κράτος, εφόσον πληρού- 
νται οι προϋποθέσεις του άρθρου 89 παράγραφος 3 του 
Καταστατικού του Διεθνούς Ποινικού Δικαστηρίου, που 
κυρώθηκε με το ν. 3003/2002 (Α' 75). 

Άρθρο 28 

Αιτήσεις για διενέργεια ανα κριτικών πράξεων 

1. Η αίτηση του Διεθνούς Ποινικού Δικαστηρίου ή του 
Εισαγγελέα αυτού για διενέργεια ανακριτικών πράξεων 
απευθύνεται στον Υπουργό Δικαιοσύνης, Διαφάνειας 
και Ανθρωπίνων Δικαιωμάτων στην αγγλική γλώσσα και 
σε επικυρωμένη μετάφραση στην ελληνική, ο οποίος τη 
διαβιβάζει στον εισαγγελέα Εφετών Αθηνών. 

2. Ο Εισαγγελέας Εφετών Αθηνών ζητεί τη διενέργεια 
των πράξεων αυτών από ειδικό εφέτη-ανακριτή, ο οποί¬ 
ος ορίζεται από το όργανο που διευθύνει το Εφετείο. 

3. Ο εφέτης - ανακριτής μπορεί να μεταβαίνει, μετά α¬ 
πό άδεια του εισαγγελέα του Αρείου Πάγου, και εκτός 
της περιφερείας του Εφετείου, προς διενέργεια ανακρι- 
τικών πράξεων ή να αναθέτει τη διεξαγωγή τους σε τα¬ 
κτικό ανακριτή του οικείου πρωτοδικείου. 

4. Οι ανακριτικές πράξεις διενεργούνται σύμφωνα με 
το ελληνικό δίκαιο. Κατ’ εξαίρεση, ο Εισαγγελέας Εφε¬ 
τών Αθηνών μπορεί να επιτρέπει σε πρόσωπα που προσ¬ 
διορίζονται στην αίτηση να είναι παρόντα και να παρέ¬ 
χουν τη συνδρομή τους στη διαδικασία εκτέλεσης. 

Άρθρο 29 

Κλήτευση προσώπων ενώπιον του Διεθνούς 
Ποινικού Δικαστηρίου 

1. Η κλήση προσώπου προς εμφάνιση ενώπιον του 
Διεθνούς Ποινικού Δικαστηρίου, υπό τους όρους του άρ¬ 
θρου 58 παράγραφος 7 του Καταστατικού του Διεθνούς 
Ποινικού Δικαστηρίου, επιδίδεται στο πρόσωπο, στο ο¬ 
ποίο απευθύνεται, από τον εισαγγελέα πρωτοδικών του 
τόπου της κατοικίας του. 

2. Οι κλήσεις των μαρτύρων και των πραγματογνωμό- 
νων διαβιβάζονται από το Διεθνές Ποινικό Δικαστήριο 
στο Υπουργείο Δικαιοσύνης και επιδίδονται στο πρόσω¬ 
πο στο οποίο απευθύνονται από τον εισαγγελέα πρωτο¬ 
δικών του τόπου της κατοικίας του. 

3. Οι μάρτυρες και πραγματογνώμονες που καλούνται 
με τον πιο πάνω τρόπο και δεν εμφανίζονται αδικαιολό¬ 
γητα, προσάγονται βιαίως στο Διεθνές Ποινικό Δικαστή¬ 
ριο, εφόσον ζητηθεί αυτό, και παραδίδονται στις ολλαν¬ 
δικές αρχές. 


Άρθρο 30 

Πληροφόρηση του Διεθνούς Ποινικού Δικαστηρίου 

Οι αρμόδιες Ελληνικές Αρχές χορηγούν στο Διεθνές 
Ποινικό Δικαστήριο πιστοποιητικά ποινικού μητρώου και 
κάθε άλλη σχετική πληροφορία που θα ζητηθεί από αυτό 
για τις ανάγκες συγκεκριμένης ποινικής υπόθεσης, υπό 
τους ίδιους όρους που τα στοιχεία αυτά παρέχονται στις 
ελληνικές δικαστικές αρχές. 


Άρθρο 31 

Εκτέλεση της ποινής 

1. Αν το Διεθνές Ποινικό Δικαστήριο ορίσει, κατ’ εφαρ¬ 
μογή του άρθρου 103 του Καταστατικού του, ως τόπο ε¬ 
κτέλεσης της ποινής την Ελλάδα, ο Υπουργός Δικαιοσύ¬ 
νης, Διαφάνειας και Ανθρωπίνων Δικαιωμάτων διαβιβά¬ 
ζει τη δικογραφία στον Εισαγγελέα Εφετών Αθηνών, ο 
οποίος την εισάγει στο Τριμελές Εφετείο Αθηνών προς 
αναγνώριση της απόφασης και προσαρμογή της ποινής. 

2. Το Τριμελές Εφετείο Αθηνών αναγνωρίζει την από¬ 
φαση του Διεθνούς Ποινικού Δικαστηρίου και διατάσσει 
την εκτέλεση της στερητικής της ελευθερίας ποινής, 
που επιβλήθηκε, προσαρμόζοντας αυτή: 

α) σε ισόχρονη φυλάκιση, αν αυτή δεν υπερβαίνει τα 
πέντε (5) έτη, 

β) σε ισόχρονη πρόσκαιρη ή και ισόβια κάθειρξη, κατά 
περίπτωση, αν πρόκειται για μεγαλύτερες ποινές. 

3. Η ποινή της πρόσκαιρης κάθειρξης δεν μπορεί να υ- 
περβεί σε καμία περίπτωση τα είκοσι πέντε (25) έτη. 

4. Το Τριμελές Εφετείο Αθηνών αναγνωρίζει και δια- 
τάσσει την εκτέλεση χρηματικών ποινών και μέτρων δή¬ 
μευσης, καθώς και την αποζημίωση που επιδικάστηκε 
στο θύμα, προσαρμόζοντας αυτές στις διατάξεις του ελ¬ 
ληνικού δικαίου. 

5. Η ποινή εκτελείται κατά τις διατάξεις της ελληνικής 
νομοθεσίας, υπό την εποπτεία του Διεθνούς Ποινικού Δι¬ 
καστηρίου, κατά τα οριζόμενα στα άρθρα 106 και 110 
του Καταστατικού του. 

6. Αυτός που καταδικάστηκε και κρατείται στην Ελλά¬ 
δα δεν υπόκειται σε δίωξη ή τιμωρία ή έκδοση σε τρίτο 
Κράτος για αξιόποινη συμπεριφορά που έλαβε χώρα 
πριν από την παράδοσή του στις Ελληνικές Αρχές, ε¬ 
κτός αν αυτή η δίωξη, τιμωρία ή έκδοση έχει εγκριθεί α¬ 
πό το Διεθνές Ποινικό Δικαστήριο μετά από αίτηση της 
Ελληνικής Δημοκρατίας, σύμφωνα με όσα ειδικότερα ο¬ 
ρίζονται στο άρθρο 108 του Καταστατικού του Διεθνούς 
Ποινικού Δικαστηρίου. 

7. Η επικοινωνία μεταξύ εκείνου που καταδικάστηκε 
και του Διεθνούς Ποινικού Δικαστηρίου είναι ακώλυτη 
και εμπιστευτική. 


Άρθρο 32 

Η εφαρμογή των διατάξεων του νόμου αυτού δεν μπο¬ 
ρεί να έχει ως αποτέλεσμα την προσβολή θεμελιωδών 
δικαιωμάτων και αρχών που αναγνωρίζονται και προστα¬ 
τεύονται από το Σύνταγμα, την Ευρωπαϊκή Σύμβαση για 
τα Δικαιώματα του Ανθρώπου και το Διεθνές Σύμφωνο 
για τα Ατομικά και Πολιτικά Δικαιώματα. 

Άρθρο 33 
Έναρξη ισχύος 

Η ισχύς του παρόντος νόμου αρχίζει από τη δημοσίευσή 
του στην Εφημερίδα της Κυβερνήσεως. 

Παραγγέλλομε τη δημοσίευση του παρόντος στην Εφημερίδα της Κυβερνήσεως και την εκτέλεσή του ως 
νόμου του Κράτους. 


Αθήνα, 1 Απριλίου 2011 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

Θεωρήθηκε και τέθηκε η Μεγάλη Σφραγίδα του Κράτους. 
Αθήνα, 1 Απριλίου 2011 

